**Lub Ncauj Lus:** Daim Foos rau Lub Khoos Kas Kev Kawm Rau Leej Neeg (Individualized Education Program, IEP) Thoob Plaws Lub Lav Tshiab

Hmov tshua txog [DISTRICT/SCHOOL NAME] Tsoom Niam Tsoom Txiv/Tsoom Neg Saib Xyuas:

Thaum pib lub xyoo no, Massachusetts Department of Elementary and Secondary Education (Feem Hauj Lwm Saib Xyuas Kev Kawm Theem Pib thiab Theem Nrab) tau tso tawm ib daim foos rau Lub Khoos Kas Kev Kawm Rau Leej Neeg (IEP) tshiab rau muab coj los siv nyob rau hauv cov tsev kawm ntawv thiab cov cheeb tsam tsev kawm thoob plaws lub lav uas yuav pib nyob rau qee lub sij hawm hauv ob lub xyoos tom ntej. Koj tus me nyuam pab pawg neeg saib xyuas kev kawm tau cog lus tias yuav muab cov kev txhawb pab thiab cov kev pab cuam zoo tshaj plaws li qhov ua tau rau koj tus me nyuam txoj kev kawm, thiab peb txoj kev siv daim foos IEP tshiab yog raug tsim tawm los txhim kho qhov kev cog lus ntawd.

Daim foos IEP tshiab thoob plaws lub lav no yuav pab pawg neeg saib xyuas kev kawm los hais daws cov kev xav tau ntawm cov tub ntxhais kawm uas muaj cai tsim nyog tau txais kev pab cuam kev kawm tshwj xeeb kom muaj txiaj ntsig zoodua qub tuaj. Daim foos hloov kho tshiab no yog tsom ntsoov mus rau kev suav sau cov ntaub ntawv kom txhij txhua txog koj tus me nyuam qhov ua tau zoo, cov teeb meem cov nyom, thiab cov hom phiaj rau leej neeg los tsim ib txoj phiaj xwm kev kawm uas haum rau tus kheej rau koj tus me nyuam.

Peb ntseeg tias peb txoj kev siv daim foos IEP tshiab thoob plaws lub lav yuav muab ntau yam txiaj ntsig rau koj thiab koj tus me nyuam. Qee qhov ntawm cov txiaj ntsig tseem ceeb yog muaj xws li:

* **Kev Sib Koom Tes Uas Zoo Dua Qub:** Daim foos no txhawb kom muaj kev sib txuas lus thiab kev sib koom tes zoo dua qub ntawm koj, koj tus me nyuam cov kws qhia ntawv, thiab pab pawg saib xyuas IEP. Nws txhawb kom muaj kev nkag siab zoo dua qub txog koj tus me nyuam cov kev xav tau tshwj xeeb, ua kom tuaj yeem txhim kho cov tswv yim kev txhawb pab kom zoo.
* **Meej Tseeb thiab Sib Thooj Dua Qub Tuaj:** Daim foos hloov kho tshiab yog tsim los ua kom meej tseeb thiab muaj kev sib thooj hauv tus txheej txheem IEP thiab hauv kev nqis tes ua raws li lub lav thiab tsoom hwv teb chaws cov cai. Qhov kev sib thooj no yuav pab ua kev yooj yim kom muaj kev hloov pauv yam tsis muaj qhov khuam ntawm cov qib kawm, thiab tshwj xeeb tshaj mas yog tsim los pab cov tub ntxhais kawm uas muaj kev xiam oob qhab hloov mus rau lub neej tom qab kawm tiav tsev kawm theem siab.
* **Cov Ntaub Ntawv Txhij Txhua txog Lub Khoos Kas:** Daim foos IEP tshiab muaj lub moj khaum ntxaws dua qub tuaj rau kev sau koj tus me nyuam txoj kev nce qib, kev pab ua kev yooj yim, thiab kev pab cuam. Qhov no yuav txhawb pab kev taug qab saib koj tus me nyuam txoj kev ua tiav kom zoo dua qub tuaj thiab muab cov ntaub ntawv tseem ceeb muaj nqis rau kev ntuas nqi xyuas thiab kev ntsuam xyuas yav tom ntej.

Thov txhob ua siab deb tiv tauj rau peb ntawm [CONTACT INFORMATION] yog tias koj muaj lus nug los sis kev txhawj xeeb txog kev ua raws li daim foos IEP tshiab thoob plaws lub lav. Peb saib siab rau peb txoj kev koom tes rau koj tus me nyuam txoj kev kawm, thiab peb tos ntsoov yuav sib cog ua hauj lwm los txhawb pab koj tus me nyuam cov kev xav tau fab kev kawm.

Hais txog rau cov ntaub ntawv qhia paub ntau ntxiv txog daim foos IEP tshiab thoob plaws lub lav, thov mus saib hauv lub lav tus vev xaib ntawm: <https://www.doe.mass.edu/sped/improveiep>

Hais txog rau cov ntaub ntawv qhia paub rau cov niam txiv txog kev kawm tshwj xeeb, thov mus saib: <https://www.doe.mass.edu/sped/parents.html>

Ua tsaug rau koj txoj kev koom tes thiab kev txhawb nqa tsis tu ncua.

Sau Npe,

[DISTRICT SIGNATURE BLOCK]